Gordhan glo binnekort afgedankPravin Gordhan, minister van finansies (Oktober 2016) Foto: Kopano Tlape/GCIS Pres. Jacob Zuma het glo aan senior leiers van die Suid-Afrikaanse Kommunistiese Party (SAKP) gesê hy beplan om Pravin Gordhan, minister van finansies, af te dank. Bloomberg berig drie betroubare bronne het bevestig die SAKP-leiers is Maandag van Zuma se voorneme ingelig. Hulle het glo gevra om nie geïdentifiseer te word alvorens ŉ amptelike verklaring uitgereik is nie. Volgens Bloomberg het Zuma nie gesê wanneer hy beplan om Gordhan in die pad te steek nie. Intussen berig PowerFM dat Zuma Maandagaand die ANC se top-ses by Luthuli Huis van sy planne ingelig het om Gordhan uit sy pos te verwyder. PowerFM het egter nie die bron van hierdie inligting bekendgemaak nie. Daar word die afgelope tyd wyd bespiegel dat Gordhan binnekort sy pos gaan kwyt wees, veral nadat Zuma Gordhan en sy adjunk Mcebisi Jonas Maandag beveel het om onmiddellik van Londen na Suid-Afrika terug te keer. Gordhan en Jonas was saam met ander amptenare van die Tesourie in Londen waar hulle ŉ internasionale beleggerspromosietoer bygewoon het. Gwede Mantashe, sekretaris-generaal van die ANC, het Maandagaand gesê die party dra nie kennis van die redes hoekom Gordhan beveel is om terug te kom nie aangesien dit ŉ “regeringsaak” is. Intussen word die hofsaak wat Gordhan teen die omstrede Gupta-familie ingebring het van vandag af in die hooggeregshof in Pretoria aangehoor. Gordhan wil hê die hooggeregshof moet ŉ verklaringsbevel uitreik wat hom verhoed om in te tree tussen banke en hul kliënte. Die Guptas het noue bande met Zuma. Prof. Dirk Kotzé, ŉ politieke ontleder verbonde aan Unisa, het Dinsdag aan Maroela Media gesê hy dink Gordhan se afdanking is om verskeie redes nie noodwendig so ŉ sterk moontlikheid nie. “In die lig van die hofsaak teen die Guptas wat aan die gang is, kan Zuma nie bekostig om Gordhan nou af te dank nie, omdat dit dan baie duidelik sal wees dat hy dit ter wille van die Guptas doen,” het Kotzé gesê. “Gordhan se afdanking sal die ekonomie nog meer seermaak as in Desember 2015 en dit is ook iets wat Zuma in ag moet neem. Daarby het Zuma ook nie genoeg ondersteuning in die ANC om Gordhan af te dank nie. Hy het dus die grondwetlike mag om Gordhan af te dank, maar nie noodwendig die politieke mag om dit te doen nie.” Kotzé meen die rede hoekom Zuma vir Gordhan uit Londen laat terugkeer het, is om te bewys dat Gordhan steeds aan sy gesag onderworpe is en nie vir homself mag besluit nie. ŉ Kabinetsverandering sal die grootste bewys van Zuma se mag wees, maar kan dalk negatiewe politieke gevolge vir Zuma inhou wat hy nie kan bekostig nie. “Die dood van [Ahmed] Kathrada is nog ŉ aspek wat nou byna as weerligafleier dien in hierdie hele Gordhan-sage. Die ANC is veronderstel om ŉ tydperk van rou in te gaan en te fokus op die herdenking van Kathrada se lewe. Vir Zuma om nou ŉ kabinetskommeling aan te kondig, kan as ŉ gebrek aan respek teenoor Kathrada gesien word,” het Kotzé gesê.